TITTEL To av tre på AAP i Trondheim er kvinner

INGRESS - Et høyere sykefravær er hovedårsaken til at kvinner er kraftig overrepresentert blant de som mottok Arbeidsavklaringspenger (AAP) i fylket i 2012, mener fylkesdirektør i NAV Sør-Trøndelag, Bente Wold Wigum.

Tekst og foto: Jan-Are Hansen

- Her står vi foran en stor utfordring i årene som kommer. Ikke bare her i fylket, men på landsbasis, fastslår Wold Wigum.

Arbeidsavklaringspenger ble innført i mars 2010 og erstattet de tre tidligere ytelsene tidsbegrenset uførestønad, rehabiliteringspenger og attføringspenger. AAP skal sikre deg inntekt i perioder du på grunn av sykdom eller skade har behov for bistand frå NAV for å komme i arbeid. 

Sammensatt problem
Av de nye som fikk arbeidsavklaringspenger i 2011 i Sør-Trøndelag hadde 64 prosent mottatt sykepenger året i forveien. 
Arve Winsnes, avdelingsdirektør i utviklingsavdelingen ved NAV Sør-Trøndelag, mener at Arbeidsavklaringspenger henger veldig tett sammen med sykefraværet. 
- Sykefraværet hos kvinner er omlag 60 prosent høyere enn hos menn på landsbasis  Årsaken til at kvinner er kraftig overrepresentert ligger nok der. Hvorfor kvinners sykefravær er høyere enn menns er det flere årsaker til. Dette er nok et område som det bør forskes mer på, understreker han. 

En viktig jobb å gjøre
Geir Arntzen, rådgiver ved NAV Sør-Trøndelag, mener tid er avgjørende.
- Vi vet at hvis vi kommer tidlig inn i sykefraværsperioden så kan vi hindre at mange starter på AAP. Vi vet også at dess lengre en person er borte fra arbeidslivet så øker sjansen for at de aldri kommer seg tilbake i jobb. Dermed øker sjansen for å bli uføretrygdet, fastslår Arntzen
Han tror videre at økt bruk av avventende og gradert sykemelding vil gi den sykemeldte anledning til å opprettholde kontakten med arbeidsgiver og redusere risikoen for lange fravær og overgang til AAP.
- Samarbeidet med legene er av avgjørende betydning og her har vi en stor og viktig jobb å gjøre i sykefraværsoppfølgingen. Dette er spesielt sant når det gjelder kvinner, legger han til.

Flere forklaringer
Forskerne har gjennomgått en rekke mulige forklaringer som for eksempel dobbeltarbeid, tøft arbeidsmiljø, likestilling, yrkesvalg og graviditet uten at noen av disse kan fullt ut kan forklare den store forskjellen i sykefraværet mellom kvinner og menn. Sykefraværet er lavest i privat sektor, mens kommunale og statlige arbeidsplasser fortsatt henger etter.

Godt arbeidsmarked og lav ledighet 
Per desember 2012 så er antallet mottakere av AAP i Sør-Trøndelag det laveste siden ordningen ble innført i mars 2010. 
- I denne perioden har sykefraværet sunket, noe som betyr at færre personer er aktuelle for AAP. I tillegg har det i denne perioden vært et godt arbeidsmarked. Ledigheten har gått ned og det er trolig at noen av AAP-mottakerne har valgt å gå ut av ordningen og i stedet skaffet seg arbeid. En annen årsak til at færre nå søker AAP kan være at NAV-kontorene har god oppfølging og får avklart behov for tilrettelegging for den enkelte mottaker med tanke på jobb, avslutter Arntzen.

BILDETEKST Kvinner i Sør-Trøndelag er kraftig overrepresentert blant de som mottar Arbeidsavklaringspenger (AAP). -  Her har vi en viktig jobb å gjøre i 2013, sier fylkesdirektør i NAV Sør-Trøndelag, Bente Wold Wigum og Arve Winsnes, avdelingsdirektør for utviklingsavdelingen.